KAXXA 1 — EŻEMPJI TA’ PROĠETTI APPROVATI TAL-FEIS Creta Farms (il-Greċja) tfittex li tagħmel prodotti tal-laħam aktar favorevoli għas-saħħa, bl-injezzjoni ta’ żejt extra verġni taż-żebbuġa f'prodotti tal-laħam. It-teknoloġija tintuża għat-tneħħija ta’ xaħmijiet saturati, li huma ta’ ħsara għas-saħħa tal-bniedem, u tissostitwihom b’oħrajn mhux saturati li jgħinu biex ibaxxu l-livelli tal-kolesterol “ħżiena”. Illum, Creta Farms hija l-akbar attur fis-suq tal-laħam cold-cuts Grieg u diġà rnexxielha tespandi barra mill-pajjiż. Bil-fondi tal-FEIS, il-kumpanija ser tiffinanzja żviluppi teknoloġiċi ulterjuri biex tintroduċi "oliving" f'snack foods. Dawn se jippermettu li jimpjegaw 100 impjegat ġdid u tikompla l-espansjoni internazzjonali tagħha. Malin Corportation (l-Irlanda) hija kumpanija globali tax-xjenzi tal-ħajja li tinvesti f’kumpaniji innovattivi ta' R&Ż fl-istadji bikrin tagħhom fis-settur tax-xjenzi tal-ħajja. L-aħħar kontribuzzjoni ta’ EUR 70 miljun mill-FEIS, ser tippermetti lill-kumpanija li żżid l-investimenti tagħha mal-industrija Ewropea tax-xjenzi tal-ħajja matul is-seba’ snin li ġejjin. EUR 40 miljun tas-self diġà qed jintuża biex jappoġġa innovazzjoni u żvilupp avvanzat ta’ prodotti ġodda minn kumpaniji relatati max-xjenza tal-ħajja privata fl-Irlanda u fir-Renju Unit. Bis-saħħa tal-appoġġ mill-FEIS, Malin se tkun kapaċi tgħin kumpaniji relatati max-xjenza tal-ħajja biex jilħqu l-potenzjal sħiħ tagħhom u jiksbu suċċess kummerċjali. PEP-therapy/Quadrivium (Franza) PEP Therapy hija kumpanija ta’ riċerka li twaqqfet fl-2014 minn xjentisti li jaħdmu f’istituzzjonijiet tar-riċerka prestiġjużi Franċiżi. It-tim involut żviluppa teknika li timblokka funzjonijiet speċifiċi ta’ proteini li jbiddlu ċellola b'saħħitha għal waħda kanċeruża. L-għan huwa li jiġi żviluppat trattament li, għall-kuntrarju tal-kemoterapija, jeqred biss ċelluli kanċerużi u l-preservazzjoni ta' dawk tajbin u li huma b’saħħithom. Biex ikun iffinanzjat il-proġett tagħha, PEP-Therapy irċeviet EUR (1) miljun f’appoġġ minn Quadrivium 1, fond ta’ investiment Franiċż li rċieva injezzjoni ta’ EUR 20 miljun mill-Fond Ewropew għall-Investiment (EIF). WOW Technology (Belgium) hija kumpanija li tispeċjalizza fil-produzzjoni ta’ makkinarju u tagħmir awtomatizzat imfassal apposta għal diversi setturi, inklużi: l-ajrunawtika, l-awtopropulsiv, il-bijoteknoloġija, il-farmaċewtiċi, l-agroalimentari, l-ambjent u l-enerġija. Il-makkinarju ewlieni, ix-“Shaker Robot”, jippermetti l-awtomatizzazzjoni tal-produzzjoni fuq skala kbira ta’ kulturi ċellulożi li jintużaw fil-produzzjoni tal-vaċċini. Grazzi għal self appoġġat mill-FEI taħt il-FEIS, il-kumpanija qiegħda tippjana li tirdoppja t-tkabbir tagħha fil-ħames snin li ġejjin billi jiġi rduppjat in-numru ta’ impjegati tagħha u tespandi fi swieq Ewropej oħra bħal Franza, il-Ġermanja u l-Iżvizzera. Proġett ta' Infrastruttura ta' Aċċessibbiltà tal-Portijiet (Spanja) jikkonsisti f’qafas ta' self biex jiffinanzja investimenti ta' aċċess tal-ferroviji u tat-toroq f’portijiet li huma proprjetà tal-Istat fi Spanja permezz ta’ Fond tal-Istat — “PAF” (Fond ta' Aċċessibbiltà ta' Port). Il-proġett jgħin biex tittejjeb il-konnettività fuq l-art f’portijiet ewlenin li jinsabu kollha fin-Netwerk Trans-Ewropew — Trasport. L-operazzjoni ser tkun kontinwazzjoni ta’ appoġġ estensiv ipprovdut mill-BEI għall-iżvilupp ta’ dan in-netwerk ta’ portijiet tul dawn l-aħħar snin. Rydgier Hospital (il-Polonja) fil-belt ta’ Torun ser jirċievi self ta’ madwar EUR 57 miljun mill-Bank Ewropew tal-Investiment (BEI) taħt il-FEIS għall-finanzjament għar-riabilitazzjoni tiegħu. Il-proġett huwa parti minn programm ta’ investiment iffukat fuq il-ksib tal-istandards tekniċi u professjonali fi sptarijiet meħtieġa mil-liġi Pollakka u tal-UE. Din hi l-ewwel tranżazzjoni tas-settur pubbliku fil-pajjiż li tibbenefika minn garanzija tal-baġit tal-UE taħt il-FEIS. Din it-tranżazzjoni hi wkoll mudell ta’ finanzjament tal-FEIS flimkien ma’ għotja ta’ appoġġ tal-UE f’forma innovattiva ta’ strument finanzjarju: minbarra s-self mill-FEIS, Fondi Strutturali u ta’ Investiment Ewropej (FSIE) ser jintużaw biex jiffinanzjaw il-proġett.